ኣምባሳደር ስዩም መስፍን፦ ህወሓት ቦኳር ተቓላሳይ ውድብ እምበር ቀላሳይን ካብቶም ኣብቲ ግንባር ዝነበሩ ውድባት ልዕልነት ኣይነበሮን። ርግጽ እዩ 83 ዓ/ም ናብቲ ቃልሲ ዝተጸምበሩ ሰባት ጀነራላት ንክኾኑ 20ን ልዕሊኡን ዓመታት ክወስደሎም ግድን እዩ። ካብ ትግራይ ቁጽሪ ጀነራላት ስለዝበዝሑ ልዕልነት ነይሩ ምባል ኣይከኣልን። እንትርፎ መስዋእቲ ዝረኸብዎ ነገር የለን። ምእንቲ ብሄራዊ ተዋጽኦ ኢልና እኮ 40 ሽሕ ተጋዳላይና ንሓደ ተጋዳላይ 6 ሽሕ ብር እናሃብና እኮ ኣፋኒናዮ ኢና። ትግራዋይ በቲንና ኣብ ክንድኡ ልዕሊ 60 ሽሕ ደቂ ካልእ ብሄር ሓደሽቲ ምልምል ሰራዊት እኮ ኢና አእቲና። ህወሓት ካብ ትግራይ ወጻኢ ናብ ካልእ ክልል ከይዱ ኣየማሓደረን። ኦህዴድ ኦሮምያ፣ ብኣዴን ኣምሓራ፣ ደህዴን ክልል ደቡብ ህዝብታት እዮም ዘመሓድሩ ነይሮም። ካድረ ኦህዴድ ዘይፈረመላ እትውሰድ ብጣሽ መሬት ኣይነበረትን። ብሓባር ዝሰርቑን ዝኣልዩን ዝነበሩ ባዕላቶም እዮም። ኣብ ከክልሎም ፍሉይ ሓይሊ እንተነይርዎም ጽፍሪ ዝነቅልን ዝቐትልን እንተነይሩ ባዕላቶም እምበር ትግራይ ኣብኡ ከይዱ ኣይቐተለን። ካብ ትግራይ ወጻኢ ኣብ ካልእ ክልል ትግርኛ ዝዛረብ ኣማሓዳሪ ኣይነበረን። ክልሎም ባዕሎም እዮም ዘመሓድሩ ነይሮም። እዞም ሰባት ንዓና ጥራይ ኣይኮኑን ክሒዶሙና፣ ነቲ ይውክሉኒ እዮም ዝበሎም ህዝቢ እውን እዮም ክሒዶም። ስለዚ እዚኣቶም እንተዘየጸልሙና እዩ ክገርመና ነይሩ። ከም ወዮ ሌባ ኣብ ዕዳጋ ሰሪቑ ፈሊጡ "ሌባ ሌባ ሓዙለይ" እናበለ ዝዘውር ዛንታ እዩ ናይዚኣቶም። ግን እዚኣቶም ኣይከምልጡን እዮም። ሓንቲ ነገር ግን ክዛረብ። ኣብ ዓለም ብዛዕባ ብዘይሕጋዊ መገዲ ዝተሓብአ ሃብቲ ሃገር ዘሳድዱ ትካላት ስለዘለዉ፣ እቶም ሰረቕቲ ዝብሉ ሰባት ሓቂ እንተልይዎም ይውጽኡ እሞ ነዚኣቶም ቆጺርና ናይ ሕድሕድና ሕሳብ ባንኪ ምስ ሸውዓተ ወለዶና ተጻርዩ መን ኣበይ እንታይ ከምዘለዎ ንህዝቢ ዕላዊ ይገበር። ቢቢሲ፦ ዓቕሚ መሪሕነት ህወሓት ተዳኺሙ እዩ ምኽንያቱ ድማ ኣብ መስርሕ ምትኽኻእ ጸገም ስለዝነበርኩም እዩ ዝብል ወቐሳ ይቐርበልኩም እዩ እሞ ከመይ ትርእዮ?
